Henning Grove (KF), 2001-02-22:
Og jeg synes, det her forslag fra SF meget tydeligt er et tegn på et hovsaforslag, som man skulle skynde sig at fremsætte for at følge op på den presseomtale, der har været af svineproduktionen. Jeg synes, det er lidt uigennemtænkt.
Formålet kan være godt nok, men med det her forslag vil man ramme kolossalt mange unge landmænd, unge landmænd, der har investeret i en gård og er nødt til at udbygge for overhovedet at overleve dér.
Det vil også i allerhøjeste grad ramme de landmænd, der i øjeblikket har en VVM-undersøgelse i gang.
Vi ved, det kan tage fra et halvt til et helt til halvandet år med en VVM-undersøgelse i amterne.
Der har man allerede købt jorden, man har sikret sig forpagtning for at overholde de spilleregler, der er.
Sådan nogle landmænd vil gå fallit.
De vil gå nedenom og hjem.
De kan ikke klare det, hvis man skal stoppe.
Og efter det, der står i det her beslutningsforslag, så er stoppet jo ikke for 14 dage eller 3 uger eller 1 måned eller et halvt år. Skal man gennemføre alt det, der står i det her, så er det jo 3 år eller 5 år, eller hvad ved jeg.
Det er uigennemtænkt, og det vil ramme de unge landmænd kolossalt hårdt, dem, der er i gang med en udvidelse for at få rentabilitet i tingene.
Jeg synes også, det er en stor mistillidserklæring til det store stykke arbejde, som amterne laver.
At lave en VVM-undersøgelse - og jeg kender det selv fra Viborg Amt, hvor jeg er medlem - er et kæmpearbejde, hvor man tager hensyn til naturen på alle mulige måder.
Vi undersøger, hvilken betydning det har for Limfjorden, hvis man udbygger på det sted.
Vi undersøger, hvilken betydning det har for vandindvindingsområder.
Alle de undersøgelser bliver gennemført, før man overhovedet drømmer om at give tilladelse
til udvidelse
Så derfor føler jeg i hvert fald, at man i amterne gør
et kæmpegodt stykke arbejde, men SF har ikke spor tillid til, at de folkevalgte dér vil være med til at gennemføre at bevare naturen.
I amterne har vi da stor forståelse for det område, vi har ansvaret for, at vi passer på naturen og gør det bedst mulige for naturen.
Og selvfølgelig har vi også lovgivningen.
Lovgivningen skal overholdes, og det gør vi til punkt og prikke; der bliver ikke sløset med det.
Det er også derfor, en VVM-undersøgelse tager så lang tid, fra et halvt til et helt, ja, somme tider helt op til halvandet år.
Vi bliver kritiseret for, at det så ofte tager
for lang tid, men det er da, fordi man gennemfører en meget omhyggelig undersøgelse, før man giver tilladelse til de udvidelser. Så vil jeg sige, den bedste løsning, vi kunne finde for landbruget i fremtiden, var, at vi fandt en anden måde at håndtere gyllen på.
Men man hindrede også den værdistigning, der sker på jord i øjeblikket.
For når den kommer, er det jo tvunget frem af den lovgivning, vi har lavet her i Folketinget.
Så hvis SF virkelig mente noget med det, skulle man se på forskning vedrørende inddampning.
Man er jo godt på vej på det område, og hvis man satte flere midler ind og gjorde det mere attraktivt for landmændene at bruge den metode, så ville vi løse kolossalt mange af de her problemer, og vi ville kunne transportere gyllen over hele landet og gøre det meget mere attraktivt at bruge den fornuftige gødning, der kommer efter en inddampning; den er betydelig bedre end kunstgødning.
Det var den vej, SF skulle gå, hvis de mener noget med at hjælpe miljøet og samtidig bevare en fornuftig svineproduktion.